Kropp og smerte i Emily Brönte’s *Wuthering Heights*

Jeg ønsker å skrive om *Wuthreing Heights* av Emily Brontë, der jeg skal utføre en karakteranalyse som belyser forskjellene mellom det tradisjonelle og det moderne i de forskjellige hovedpersonene. Denne karakteranalysen vil fokusere på hvordan karakterene viser smerte, og hvordan dette fører dem inn i forskjellige sinnstilstander.

Min interesse for *Wuthering Heights* og dens karakterregister stammer fra en sterk interesse for det tragiske i den gotiske romanen. Gjennom å utføre en slik karakteranalyse kan jeg fordype meg i de ulike karakterene og virkelig prøve å forstå hva som driver dem inn i galskapen. Etter min første lesning av boken ble jeg også svært interessert i hvordan karakterene var skrevet på, og at ingen av dem egentlig var karakterer å heie på eller like, noe som for meg skapte en trang til å utforske hvorfor karakterene er som de er, og hvorfor jeg fikk en sterk tilknytning til disse karakterene som egentlig er umulige å like.

Gjennom karakteranalysen kommer jeg inn på temaer som galskap, og det som gjerne er definert som moderne mentale problemer som spiseforstyrrelser, dette i henhold til Catherine Linton sin siste graviditet der hun bokstavelig talt visner vekk, som også er et spill på tittelen *Wuthering Heights*, hun forvitrer «withering» og bruker sin egen kropp som en måte å vise styrke og makt over seg selv på.

Dette fører meg igjen til min lesning, der jeg vil fokusere på en feministisk lesning av boken og dette viser da videre til retningen av teori jeg vil bruke. Så langt har jeg ikke spesifikke teoretikere på plass, men teorien min vil omhandle tradisjon og modernitet, samt feministisk teori rundt kropp og opposisjon mot det tradisjonelle. I forhold til det moderne er dog Marx en teoretiker som er verdt å begynne å lese med for å forstå det grunnleggende rundt det moderne, og så gå videre derfra. Det moderne viser seg blant annet i naturbildet, som kan kobles til dagens klimakrise, der institusjonen har ødelagt naturen og naturen svarer tilbake og ødelegger oss.

En annen vinkling jeg ønsker å undersøke nærmere, som også baserer seg på min feministiske lesning, er hvordan den mannlige rollen blir beskrevet rent følelsesmessig, og om mannen i den viktorianske tiden har en måte å uttrykke seg emosjonelt på, og om det er mangelen av måter å uttrykke seg på følelsesmessig som fører karakterene mot et utbrudd i det modernistiske. Et annet spørsmål man kan stille knyttet til dette er om selve smerten er et modernitetsproblem der smerte blir uttrykt gjennom forvitring og forfall jf. Naturen og institusjonen, det tradisjonelle og det moderne.

Jeg kan dog ikke gjøre en karakteranalyse uten å anerkjenne selve fortelleren i romanen. Det er nemlig hushjelpen som forteller historien vi leser. Derfor må jeg stille spørsmål rundt hva dette gjør for romanen, og om det er et mønster i fortellerkoden. Hva gjør det med historien at det er en relativt utenforstående karakter, med mer innsyn hos noen karakterer enn andre, som snakker? I noen tilfeller ønsker jeg også å trekke inn forfatterens liv i min lesning av karakterene, da det videre gjør det mulig å trekke slutninger til hvorfor karakterene er skrevet som de er.